open-index/open-wikipedia-markdown huggingface dataset:
Gentille Assih

**Gentille Menguizani Assih** (tí wọ́n bí ní 2 Oṣù Kẹẹ̀rin, Ọdún 1979) jẹ́ olùdarí eré àti agbéréjáde ọmọ orílẹ̀-èdè Tógò.

## Ìsẹ̀mí rẹ̀
Wọ́n bí Assih ní ìlú Kpalimé, orílẹ̀-èdè Tógò ní ọdún 1979. Ó fẹ́ràn ṣíṣe iṣẹ́ sinimá láti ìgbà kékeré rẹ̀. Ní ọdún 2001, ó kẹ́kọ̀ọ́ ìmọ̀-ẹ̀rọ kọ̀mpútà àti fọ́tòyíyà. Ní ọdún 2006, Assih tún kẹ́kọ̀ọ́ ìtàn-eré kíkọ ní orílẹ̀-èdè Sẹ̀nẹ̀gàl. Nígbà yìí kan náà ni ó gba oyè-ẹ̀kọ́ nínu ìmọ̀ ìbáraẹnisọ̀rọ̀ láti ilé-ẹ̀kọ́ gíga *African Institute of Commercial Studies* Ní ọdún 2009, Assih gba oyè-ẹ̀kọ́ nínu ìmọ̀ ìṣàkóso àwọn òṣìṣẹ́.

Assih ṣiṣẹ́ ní ilé-iṣẹ́ kan tó n rísí bíbáraẹnisọ̀rọ̀ fún ọdún méjì ṣáájú kí ó tó dá ilé-iṣẹ́ tirẹ̀ sílẹ̀ tí ó pe orúkọ rẹ̀ ní “World Films”. Ó bẹ̀rẹ̀ iṣẹ́ rẹ̀ gẹ́gẹ́ bi olùdarí eré ní ọdún 2004 pẹ̀lú ṣíṣe àwọn fíìmù oníṣókí kan tí àkọ́lé wọ́n jẹ́ *Le prix du velo* àti *La vendeuse contaminee*. Ní ọdún 2008, ó ṣe adarí eré *Itchombi*.

Ní ọdún tí ó tẹ̀le, Assih ṣe adarí àti agbéréjáde fún fíìmù tí àkọ́lé rẹ̀ jẹ́ *Bidenam, l’espoir d’un village* ní ìlú Johannesburg, pẹ̀lú ìrànlọ́wọ́ ẹgbẹ́ *Goethe Institute*. Fíìmù náà dá lóri ayé Bidenam, ẹnití ó padà sí abúlé rẹ̀ lẹ́hìn ọdún mẹ́fà tí ó ti wà láárè, tó sì pinnu láti kọ́ àwọn ẹbí rẹ̀ bí wọ́n ti ń ṣe ètò ọ̀gbìn ní ìlànà ìbomirin. Àbúrò rẹ̀ obìnrin tí ó lọ kẹ́kọ̀ọ́ ní orílẹ̀-èdè Mòrókò ni ó mú àbá ìtàn eré náà wá. Ní ọdún 2012, Assih ṣe adarí eré ìrírí gígùn kan tí àkọ́lé rẹ̀ jẹ́  *Le Rite, la Folle et moi*. 

## Àṣàyàn àwọn eré rẹ̀

* 2004: *Le prix du velo*
* 2004: *La vendeuse contaminee*
* 2008: *Itchombi*
* 2009: *Bidenam, l’espoir d’un village*
* 2012: *Le Rite, la Folle et moi*

## Àwọn ìtọ́kasí

## Àwọn ìtakùn Ìjásóde

*  at the Internet Movie Database
Ẹ̀ka:Àwọn ènìyàn alààyè
Ẹ̀ka:Àwọn ọjọ́ìbí ní 1979
Jacqueline Wolper

**Jacqueline Wolper Massawe** (tí wọ́n bí ní 6 Oṣù Kejìlá, Ọdún 1987) jẹ́ òṣèrébìnrin ọmọ orílẹ̀-èdè Tànsáníà.

## Ìsẹ̀mí rẹ̀
Wolper lẹni tí wọ́n bí tó sì dàgbà ní ìlú Moshi, orílẹ̀-èdè Tànsáníà. Ó lọ sì Mawenzi Primary School fún ètò-ẹ̀kọ́ alákọ̀ọ́bẹ̀rẹ̀ rẹ̀ ṣáájú kì ó tó lọ sí àwọn ilé-ìwé bíi Magrath, Ekenywa àti Masai fún ètò-ẹ̀kọ́ girama rẹ̀. Ó wọ agbo iṣẹ́ fíìmù ti Tànsáníà ní ọdún 2007. Wolper ti kópa nínu ọ̀pọ̀lọpọ̀ àwọn fíìmù tí ó gbajúmọ̀ tó fi mọ́ *Tom Boy – Jike Dume*, *Crazy Desire*, *Mahaba Niue*, *I am Not Your Brother*, *Chaguo Langu*, *Dereva Taxi*, *Shoga Yangu*, *Red Valentine* àti *Family Tears*. Àwọn ará Kẹ́nyà fiyìn fún Wolper fún àwọn ipa rẹ̀ tí ó kó nínu eré *Red Valentine* àti *Family Tears,* èyí tí ó mú kí ó di ọ̀kan lára àwọn òṣèrébìnrin tí ó gbajúmọ̀ jùlọ ní Tànsáníà. Yàtọ̀ sí iṣẹ́ eré ṣíṣe, Wolper jẹ́ olùdásílè ilé-ìtajà Houseofstylish_tz, ilé-ìtajà aṣọ kan tí ó wà ní ìlú Dar es Salaam. Ní ọdún 2018, wọ́n yan Wolper sí ara àwọn ìgbìmọ̀-adájọ́ níbi ìdíje Miss Tanzania, ṣùgbọ́n wọ́n padà yọ orúkọ rẹ̀ kúrò lẹ́hìn tí ó pẹ́ dé ibi àpèjọ kan.

## Ọ̀rọ̀ ayé rẹ̀
Wolper bẹ̀rẹ̀ sí ní ṣe wọléwọ̀de pẹ̀lú akọrin kan tí wọ́n pè ní Harmonize ní Oṣù Kaàrún Ọdún 2016, ṣùgbọ́n àwọn méjèjì pínyà ní Oṣù Kejì, Ọdún 2017. Ó tún ní wọléwọ̀de pẹ̀lú Diamond Platnumz. Bótilèjẹ́pé ó ní ìfẹ́ sí àṣà ilẹ̀ Kẹ́nyà, Wolper sọ́ di mímọ̀ wípé òun kò lè ṣe wọléwọ̀de pẹ̀lú okùnrin ará Kẹ́nyà.

Ńi ọdún 2018, ó kéde pé òún ti di àtúnbí.

## Àwọn ìtọ́kasí

## Àwọn ìtakùn Ìjásóde

*  at the Internet Movie Database
Ẹ̀ka:Àwọn ènìyàn alààyè
Ẹ̀ka:Àwọn ọjọ́ìbí ní 1987
Aïcha Boro

**Chloé Aïcha Boro Letterier** (tí wọ́n bí ní 24 Oṣù Kaàrún Ọdún 1978) jẹ́ olùdarí eré àti ònkọ̀tàn ọmọ orílẹ̀-èdè Bùrkínà Fasò.

## Ìsẹ̀mí rẹ̀
Boro dàgbà ní ìlú Ouagadougou nítòsí Balolé quarry. Ó kẹ́kọ̀ọ́ ìmọ̀ nípa àwọn àkọsílẹ̀ ti ìgbàlódé, ó sì lépa ṣíṣe iṣẹ́ agbéròyìn. Ó ti kọ àwọn àyọkà fún àwọn ilé-iṣẹ́ oníròyìn bíi  "La Voix du Sahel" àti "Le Marabout", ó sì se àtẹ̀jáde àkọ́kọ́ ìwé-ìtàn rẹ̀ tí àkọ́lé rẹ̀ jẹ́ *Paroles orpheline* ní ọdún 2006. Ìwé náà gba àmì-ẹ̀ye Naji Naaman ní ìlú Lẹ́bánọ́n. Boro padà gbájúmọ́ ṣíṣe iṣẹ́ fíìmù, tó sì ṣe igbákejì adarí àti atọ́kùn ètò tẹlifíṣọ̀nù kan tí wọ́n pè ní Koodo, èyítí ó gba àmì-ẹ̀yẹ ti Galian ní ọdún 2006. Ó tún ṣe atọ́kùn ètò rédíò kan fún ìkànnì *Radio Gambidi*. Ní ọdún 2010, Boro kó lọ sí orílẹ̀-èdè Fráǹsì.

Ní ọdún 2012, ó darí fíìmù fún ìgbà àkọ́kọ́ rẹ̀ pẹ̀lú dídarí fíìmù tí àkọ́lé rẹ̀ jẹ́ *Sur les traces de Salimata* . Boro tún sẹ àkọ́kọ́ fíìmù gígún oníìrírí-ayé tí àkọ́lé rẹ̀ jẹ́ *Farafin Ko* ní ọdún 2014. Ní ọdún 2017, ó ṣe adarí eré *France-Aurevoir, le nouveau commerce triangulaire* . Eré náà gba àmì-ẹ̀yẹ gẹ́gẹ́ bi fíìmù ìrírí-ayé tí ó tayọ jùlọ níbi ayẹyẹ Festival international de cinéma Vues d’Afrique, èyí tí ó wáyé ní ìlú Montreal.  Ní ọdún 2018, Boro kọ ìwé-ìtàn kan tí àkọ́lé rẹ̀ jẹ́ *Notre Djihad intérieur*, èyítí ó n sọ ìtàn nípa ẹnìkan tí ó padà sí abúlé rẹ̀ tí ó wà ní ilẹ́ Áfríkà láti orílẹ̀-èdè Fráǹsì. Boro ṣe adarí eré ìrírí-ayé tí àkọ́lé rẹ̀ jẹ́ *Le Loup d'or de Balolé* ní ọdún 2019. Eré náà dá lóri ìfipáyí ètò ìṣèjọba tí ó wáyé ní ọdún 2014 àti àwọn ipa tí ó là lára àwọn òṣìṣẹ́ Balolé Quarry. Eré náà gba àmì-ẹ̀yẹ ti eré ìrírí tí ó dára jùlọ níbi ayẹyẹ *Panafrican Film and Television Festival of Ouagadougou*.

## Àṣàyàn àwọn eré rè

* 2012: *Sur les traces de Salimata*
* 2014: *Farafin Ko*
* 2017: *France-Aurevoir, le nouveau commerce triangulaire*
* 2019: *Le Loup d'or de Balolé*

## Àwọn ìtọ́kasí

## Àwọn ìtakùn Ìjásóde

*  at the Internet Movie Database.
Ẹ̀ka:Àwọn ènìyàn alààyè
Ẹ̀ka:Àwọn ọjọ́ìbí ní 1978
Bella Awa Gassama

**Bella Awa Gassama** jẹ́ òṣèrébìnrin ọmọ orílẹ̀-èdè Gámbíà.

## Ìsẹ̀mí rẹ̀
Gassama ní ìbátan pẹ̀lú oníìdájọ́ bọ́ọ̀lù àfẹsẹ̀gbá tí n ṣe Bakary "Papa" Gassama. Ó parí ẹ̀kọ́ girama rẹ̀ ní ilé-ìwé Marina International School ní ọdún 2004. Ó kó àkọ́kọ́ ipa rẹ̀ nínu fíìmù tí àkọ́lé rẹ̀ jẹ́ *Arrou* ní ọdún 2004 yìí kan náà. Wọ́n wo fíìmù náà níbi ayẹyẹ Pan-African Film Festival kan tí ó wáyé ní ìlú Los Angeles, Gassama náà sì tún rí yíyàn fún àmì-ẹ̀yẹ amúgbálẹ́gbẹ̀ẹ́ òṣèré tí ó dára jùlọ níbi ayẹyẹ *2nd Africa Movie Academy Awards*. Wọ́n tún yàán fún òṣèré ilẹ̀ Gámbíà tí ó dára jùlọ níbi ayẹyẹ Vinasha Film Festival. Ní ọdún 2008 bákan náà, Gassama tún kó àkọ́kọ́ ipa rẹ̀ nínu fíìmù ilẹ̀ Nàìjíríà tí àkọ́lé rẹ̀ jẹ́ *My Gambian Holiday* pẹ̀lú àjọṣepọ̀ Desmond Elliot àti Oge Okoye. Ó tún kó ipa amúgbálẹ́gbẹ̀ẹ́ nínu fíìmù *Mirror Boy* ti ọdún 2011, ní àjọṣepọ̀ pẹ̀lú Fatima Jabbe àti Genevieve Nnaji. Ní ọdún 2012, Gassama parí ìkẹ́kọ̀ọ́ láti ilé-ẹ̀kọ́ gígaTask Crown College.

Gassama kópa nínu eré Sidy Diallo kan ti ọdún 2014 tí àkọ́lé rẹ̀ jẹ́ *The Soul*. Wọ́n yàán fún àmì-ẹ̀yẹ amúgbálẹ́gbẹ̀ẹ́ òṣèré tí ó dára jùlọ níbi ayẹyẹ Zulu African Film Academy Awards. Ó kópa nínu eré tẹlifíṣọ̀nù ti ọdún 2019 kan tí àkọ́lé rẹ̀ jẹ́ *Nakala.* Ní Oṣù kọkànlá Ọdún 2019, Gassama ṣe ìgbéyàwó pẹ̀lú Pa Lie Low.

## Àwọn àṣàyàn eré rẹ̀

* 2004: *Arrou (Idena)*
* 2008: *Isinmi Gambian mi*
* 2011: *Ọmọkunrin Digi*
* 2013: *Idanimọ ti ko tọ*
* 2014: *Ọkàn*
* 2019: *Nakala* (jara TV)

## Àwọn ìtọ́kasí

## Àwọn ìtakùn Ìjásóde

*  at the Internet Movie Database
Ẹ̀ka:Àwọn ènìyàn alààyè
Theresa Traore Dahlberg

**Theresa Traore Dahlberg** (tí wọ́n bí ní 1 Oṣù Kọkànlá Ọdún 1983) jẹ́ olùdarí eré àti ònkọ̀tàn ọmọ orílẹ̀-èdè Swídìn àti Bùrkínà Fasọ̀

## Isẹmi rẹ
Dahlberg jẹ́ ọmọ sí akọrin ilẹ̀ Bùrkínà Fasọ̀ kan tí orúkọ rẹ̀ jẹ́ Richard Seydou Traore. Ó dàgbà ní Bùrkínà Fasọ̀ àti ní ìlú Öland tí ó wà ní orílẹ̀-èdè Swídìn. Àwọn òbí rẹ̀ ṣiṣẹ́ fún Àjọ Àgbáyé fún ètò ìdàgbàsóké ní orílẹ̀-èdè Bùrkínà Fasọ̀. Lẹ́hìn tí Dahlberg parí ilé-ìwé girama rẹ̀, ó kó lọ sí ìlú New York ní Orílẹ̀-èdè Ìṣọ̀kan Amẹ́ríkà, níbi tí ó ti ṣe ọ̀pọ̀lọpọ̀ àwọn iṣẹ́ tó fi mọ́ èyí tí ó ṣe nínu ọgbà ìṣeré kan. Ní ọdún 2007, ó forúkọsílẹ̀ ní ilé-ìwé *The New School* tí ó wà ní ìlú New York. Dahlberg gba oyè-ẹ̀kọ́ láti ilé-ẹ̀kọ́ gíga *Stockholm Academy of Dramatic Arts*, bẹ́ẹ̀ ló sí tún gba oyè gíga nínu ìmọ̀ Fine Arts láti ilé-ẹ̀kọ́ gíga Royal Academy of Arts.

Dahlberg darí àkọ́kọ́ fíìmù oníṣókí rẹ̀ ní ọdún 2006. Ó tún ṣe àgbéjáde eré ọgbọ̀n-ìṣẹ́jú kan tí àkọ́lé rẹ̀ jẹ́ *On Hold* ní ọdún 2009. Lẹ́hìn náà, Dahlberg ṣiṣẹ́ fún àwọn ètò tẹlifíṣọ̀nù ti Swídìn, ó sì darí ọ̀pọ̀lọpọ̀ àwọn eré. Ní ọdún 2011, ó ṣe adarí eré ìrírí oníṣókí kan tí àkọ́lé rẹ̀ jẹ́ *Taxi Sisters,* èyí tí ó dá lóri àwọn obìnrin awakọ̀ kabúkabú ní orílẹ̀-èdè Sẹ́nẹ́gàl. Ní ọdún 2017, Dahlberg darí eré gígùn tí àkọ́lé rẹ̀ jẹ́ *Ouaga Girls*. Fíìmù náà dá lóri àwọn ọ̀dọ́mọbìnrin ilẹ̀ Bùrkínà Fasọ̀ tí wọ́n ti yàn láti máa ṣiṣẹ́ atọ́kọ̀ṣe. Eré náà ṣàfihàn ìgbésí ayé wọn ní ìgbà tí wọ́n wà ní ilé-ìwé àti lẹ́hìn tí wọ́n jáde ilé-ìwé, ó sì ṣàlàyé àwọn ìdí tó mú kí wọ́n yàn láti máa ṣe irú iṣẹ́ bẹ́ẹ̀ - àwọn kan nínu wọ́n ti pàdánù àwọn òbí wọn, bẹ́ẹ̀ làwọn míràn síì ti lọ ní oyún ẹlẹ́yà nígbà tí wọ́n n dàgbá bọ̀. *Ouaga Girls* gba àmì-ẹ̀yẹ ti CREDIF níbi ayẹyẹ Carthage Film Days.  Dahlberg darí eré tí àkọ́lé rẹ̀ jẹ́ *The Ambassador's Wife* ní ọdún 2018. Fíìmù náà gba àmì-ẹ̀yẹ *Tempo Documentary Short Award*, tí Dahlberg náà fúnrarẹ̀ síì gba àmì-ẹ̀yẹ ti *Beckers Art Award* ní ọdún 2019.

Yàtọ̀ sí ṣíṣe iṣẹ́ fíìmù, Dahlberg tún maá n ṣiṣẹ́ agbẹ́gilére. Ó kópa pẹ̀lú ilé-àwòrán *Tensta Konsthall Art Gallery* tí ó wà ní ìlú Stockholm nínu àwọn iṣẹ́ àkànṣe kan tí wọ́n pè ní Solidarity Projects.

## Àṣàyàn àwọn eré tí ó ti darí

* 2006: *Procastistation*
* 2009: *On Hold*
* 2010: *Två på resa (Two Travelling)* (TV series, two seasons)
* 2011: *Taxi Sister*
* 2017: *Ouaga Girls*
* 2018: *The Ambassador´s Wife*

## Àwọn ìtọ́kasí

## Àwọn ìtakùn Ìjásóde

* Official website
*  at the Internet Movie Database.
Ẹ̀ka:Àwọn ènìyàn alààyè
Ẹ̀ka:Àwọn ọjọ́ìbí ní 1983
Marina Niava

**Marina Niava** (tí wọ́n bí ní ọdún 1985) jẹ́ olùdarí eré, agbéréjáde àti ònkọ̀tàn ọmọ orílẹ̀-èdè Côte d'Ivoire.

## Ìsẹ̀mí rẹ̀
Niava ni àbígbẹ̀yìn àwọn òbí rẹ̀ tí wọ́n ṣe Pierre àti Cécile Niava. Olùkọ́ akọ́nilédè ni àwọn òbí rẹ̀ méjéèjì. Ó gba oyè-ẹ̀kọ́ láti ilé-ẹ̀kọ́ gíga Lycée Sainte Marie d'Abidjan, tó sì tún gba àmì-ẹ̀yẹ Series A Excellence Award fún píparí ẹ̀kọ́ rẹ̀ lọ́nà tó peregedé. Lẹ́hìn tí ó gba oyè-ẹ̀kọ́ nínu ìmọ̀ ìgbéróyìn  láti ilé-ẹ̀kọ́ gíga Institut des Sciences et Techniques de la Communication, Niava gbégbá orókè níbi ìdíje kan tí ilé-iṣẹ́ Radio JAM ṣe ní ìlú Abidjan. Ó ṣiṣẹ́ agbéròyìn fún ilé-iṣẹ́ Africa 24. Niava bẹ̀rẹ̀ sí ní ní ìfẹ́ sí iṣẹ́ sinimá nígbà kan tí ó fi ṣiṣẹ́ lóri ìpolówó ọjà kan.

Láti ọdún 2009 sí 2010, Niava ṣiṣẹ́ gẹ́gẹ́bi ònkọ̀tàn fún abala àkọ́kọ́ ti eré tẹlifíṣọ̀nù alátìgbà-dègbà tí àkọ́lé rẹ̀ jẹ́ *Teenager*, èyítí ó gba àmì-ẹ̀yẹ gẹ́gẹ́ bi eré alátìgbà-dègbà tí ó dára jùlọ ní ilẹ̀ Áfríkà níbi ayẹyẹVues d'Afrique Festival tí ó wáyé ní ìlú Montreal. Ó kó lọ sí ìlú Oslo, ní orílẹ̀-èdè Nórwèy ní ọdún 2010 tó sì di ọ̀gá ní ẹ̀ka ìbaraẹnisọ̀rọ̀ ti ilé-iṣẹ́ African Cultural Center. Niava ṣe aláàmójútó àjọ̀dún Kino Afrika Film Festivals ti ọdún 2010 àti 2011 ní ìlú Oslo. Ó gba àmì-ẹ̀yẹ níbi ètò BENIANH International Foundation's Excellent Scholarship Program ní ọdún 2012.

Ní Oṣù Kẹẹ̀wá ọdún 2012, ó ṣe adarí fíìmù ìrírí fún ìgbà àkọ́kọ́ rẹ̀. Àkọ́lé fíìmù náà ni *Noirs au soleil levant*, èyí tí ó dá lóri ìgbésí ayé àwọn ọmọ akẹ́kọ̀ọ́ ilẹ̀ Áfríkà ní ìlú Tsukuba, orílẹ̀-èdè Japan. Àkọ́kọ́ fíìmù àròṣe rẹ̀ tí àkọ́lé rẹ̀ jẹ́ *21* jáde ní Oṣù kejìlá ọdún 2013. Ààjọ kan tí wọ́n pè ní Organisation internationale de la Francophonie ló ṣe onígbọ̀wọ́ fíìmù náà.  Niava tún ṣe adarí eré táa pe àkọ́lé rẹ̀ ní *Worse* ní ọdún 2014. Ó tún ṣiṣẹ́ lóri fíìmù ọdún 2015 kan tí àkọ́lé rẹ̀ jẹ́ *Advantageous*.

Niava gba oye gíga nínu ìmọ̀ nípa Fíìmù àti Tẹlifíṣọ̀nù láti ilé-ẹ̀kọ́ gíga *Academy of Art University*. Ní ọdún 2017, Niava kọ àkọ́kọ́ ìwé-ìtàn rẹ̀ tí ó pe àkọ́lé rẹ̀ ní, *American Dreamer*. Ìwé náà jẹ́ ọ̀kan lára àwọn ìwé tí ó wà níbi àṣekágbá ti ìdíje *10th Prix Ivoire pour la Littérature Africaine d'Expression Francophone*. 

## Àṣàyàn àwọn eré rẹ̀

* 2009-2010: *Teenager* (TV series, co-writer)
* 2012: *Noirs au soleil levant* (short film, director)
* 2013: *21* (short film, writer/director)
* 2014: *Worse* (short film, writer/director)

## Àwọn ìtọ́kasí

## Àwọn ìtakùn Ìjásóde

*  at the Internet Movie Database
Ẹ̀ka:Àwọn ènìyàn alààyè
Ẹ̀ka:Àwọn ọjọ́ìbí ní 1985
Dyana Gaye

**Dyana Gaye** (tí wọ́n bí ní ọdún 1975) jẹ́ olùdarí eré ọmọ orílẹ̀-èdè Fráǹsì àti Sẹ́nẹ́gàl

## Ìsẹ̀mí rẹ̀
Wọ́n bí Gaye ní ìlú Paris, orílẹ̀-èdè Fráǹsì ní ọdún 1975. Ó jẹ́ ọmọ àwọn òbí tí wọ́n ti orílẹ̀-èdè ṣẹ́nẹ́gàl wá sí Fráǹsì. Gaye kẹ́kọ̀ọ́ ìmọ̀ fíìmù ní ilé-ẹ̀kọ́ gíga *University of Paris 8 Vincennes-Saint-Denis.* Ó gba ẹ̀bùn ìrànlọ́wọ́ kan láti ọwọ́ *Louis Lumière - Villa Médicis* ní ọdún 1999 fún ìtàn-eré rẹ̀ tí ó kọ táa pe àkọ́lé rẹ̀ ní *Une femme pour Souleymane*. Gaye náà ló ṣe adarí nígbà tí wọ́n fi n ṣiṣẹ́ láti gbé eré náà jáde ní ọdún 2000, eré náà síì gba àmì-ẹ̀yẹ níbi ayẹyẹ Dakar Film Festival. Ní ọdún 2004, ó kópa níbi àṣekágbá ti ètò *Rolex Mentor and Protégé Arts Initiative*. Gaye darí fíìmù oníṣókí kan tí àkọ́lé rẹ̀ jẹ́ *J'ai deux amours* ní ìlànà pẹ̀lú iṣẹ́ àkànṣe kan tí wọ́n pẹ̀ ní *Paris la métisse* ní ọdún 2005. Ní ọdún tí ó tẹ̀le, ó ṣe adarí fún ti eré *Ousmane*, èyítí wọ́n ṣe ní àṣeyege. Wọ́n yaan eré náà fún àmì-ẹ̀yẹ eré oníṣókí tí ó dára jùlọ níbi ayẹyẹ César Awards. Ní ọdún 2009, Gaye tún ṣe olùgbéréjáde àti olùdarí eré aláwàdà kan tí a pe àkọ́lé rẹ̀ ní *Saint Louis Blues*. Wọ́n tún yaan eré ọ̀ún náà fún àmì-ẹ̀yẹ eré oníṣókí tí ó dára jùlọ níbi ayẹyẹ César Awards bákan náà. Ààjọ kan tí wọ́n pè ní Focus Features Africa ni ó ṣe onígbọ̀wọ́ ètó náà.

Ó gba àmì-ẹ̀yẹ ti Gan Foundation Creation Prize ní ọdún 2012. Gaye darí fíìmù *Under the Starry Sky* ní ọdún 2013, tó sì di àkọ́kọ́ fíìmù gígùn tí wọ́n gbéṣe ní ìlú Dakar, Turin, àti New York. Fíìmù náà jẹ́ wíwò níbi ayẹyẹ Toronto International Film Festival, ó sì tún gba àwọn àmì-ẹ̀yẹ méjì kan níbi ayẹyẹ Premiers Plans Angers Festival. Gaye ṣàpèjúwe fíìmù náà gẹ́gẹ́bi ìtẹ̀síwájú àwọn fíìmù oníṣókí tí òún ti ṣe tẹ́lẹ̀.

Gaye jẹ́ ọmọ ẹgbẹ́ Collectif 50/50, ẹgbẹ́ kan tí ó fẹ́ láti ri dájú wípé ìdọ́gba wà láàrin àwọn ọkùnrin àti obìnrin ní agbo òṣèré fíìmù.

## Àṣàyàn àwọn eré rẹ̀

* 2000 : *Une femme pour Souleymane*
* 2005 : *J’ai deux amours*
* 2006 : *Ousmane*
* 2009 : *Saint Louis Blues*
* 2013 : *Under the Starry Sky*
* 2014 : *Un conte de la Goutte d'or*

## Àwọn ìtọ́kasí

## Àwọn ìtakùn Ìjásóde

*  ni aaye data fiimu Intanẹẹti
Ẹ̀ka:Àwọn ènìyàn alààyè
Ẹ̀ka:Àwọn ọjọ́ìbí ní 1975
Mereb Estifanos

**Mereb Estifanos** (tí wọ́n bí ní ọdún 1983) jẹ́ òṣèrébìnrin ọmọ orílẹ̀-èdè Ẹritrẹ́à.

## Ìsẹ̀mí rẹ̀
Wọ́n bí Estifanos ní ọdún 1983 ní ìlú Arareb. Ó jẹ́ ọmọ Estifanos Derar àti Negesti Wolde-Mariam. Estifanos ní ètò-ẹ̀kọ́ girama rẹ̀ ní ìlú Asmara. Ó ṣe àpèjúwe ararẹ̀ pé òún gbájúmọ́ ẹ̀kọ́ òun tí òún sì maá n tara láti peregedé nínu ẹ̀kọ́ òun. Estifanos maá n gbá bọ́ọ̀lù àfọwọ́gbá *Volleyball* ní ìgbà tí ó wà ní ilé-ìwé, ṣùgbọ́n ó dáwọ́ rẹ̀ dúró láti gbájúmọ́ iṣẹ́ òṣèré rẹ̀.

Bótilẹ̀jẹ́pé Estifanos kọ́kọ́ fẹ́ láti di akọrin tàbí oníjọ́, ní ọdún 2002 ni Fessehaye Lemlem, ẹni tí ó kọ ìtàn eré *Fermeley*, fi lọọ Estifanos láti wá kópa nínu fíìmù rẹ̀. Nígbà náà, Estifanos síì wà ní ilé-ìwé girama kò sì tíì kó ipa eré kankan rí. Èyí mú kí ó máa ṣeyèméjì ṣáájú kí ó tó padà wá faramọ́ láti kópa nínu eré náà. Ó kópa gẹ́gẹ́ bi ọmọ akẹ́kọ̀ọ́ ní ilé-ẹ̀kọ́ gíga kan tí ó yó ìfẹ́ akẹ́kọ̀ọ́ ẹgbẹ́ rẹ̀ ṣùgbọ́n tí eré ìfẹ́ àwọn méjéèjì padà já sí ìkorò nígbẹ̀yìn. Lẹ́hìn ipa rẹ̀ nínu fíìmù náà, Estifanos pinnu láti dáwọ́ ẹ̀kọ́ rẹ̀ dúró náá láti lè gbájúmọ́ iṣẹ́ òṣèré, bótilẹ̀jẹ́pé ó ṣe ìpinnu láti padà sí ìdí ẹ̀kọ́ rẹ̀ bí kò bá rí ìtẹ́lọ́rùn nídi iṣẹ́ òṣèré náà.

Estifanos lọ fún ìdánilẹ́kọ̀ọ́ nípa eré ṣíṣe fún oṣù mẹ́ta ní ilé-ẹ̀kọ́ *Department of Cultural Affairs*. Estifanos kó ipa ti Feruz nínu eré tẹlifíṣọ̀nù alátìgbà-dégbà tí àkọ́lé rẹ̀ jẹ́ *Hareg* gẹ́gẹ́ bi ọmọbìnrin kan tó ní àwọn olólùfẹ́ méjì. Ó ti kópa nínu ọ̀pọ̀lọpọ̀ àwọn fíìmù míràn tó lórúkọ tó fi mọ́ *Werasi Kidan*, *Gezie*, *Mezgeb*, *Shalom*, *Azmarino*, *Ketali Sehbet*, ati *Fekri Tsa'iru*. 

## Àṣàyàn àwọn eré rẹ̀

* 2002: *Fermeley*
* 2012: *Tigisti*
* 2016: *Zeyregefet Embaba*

## Àwọn ìtọ́kasí

## Àwọn ìtakùn Ìjásóde

*  at the Internet Movie Database
Ẹ̀ka:Àwọn ènìyàn alààyè
Ẹ̀ka:Àwọn ọjọ́ìbí ní 1983
Majdouline Idrissi

**Majdouline Idrissi** (tí wọ́n bí ní 10 Oṣù Kẹẹ̀ta, Ọdún 1977) jẹ́ òṣèrébìnrin àti apanilẹ́ẹ̀rín ọmọ orílẹ̀-èdè Mòrókò.

## Ìsẹ̀mí rẹ̀
Wọ́n bí Idrissi ní ìlú Rabat ní ọdún 1977. Idrissi fẹ́ràn láti máa jíjó *ballet*, èyí tí ó mú kí ó forúkọsílẹ̀ fún ìkẹ́kọ̀ọ́ nípa ijó ballet náà ní àkókò ìgbà tí ó wà lọ́mọ ọdún mẹ́rin. Nígbà tí ó pé ọmọ ọdún mẹ́rìndínlógún, ó lọ sí ìlú Montreal láti kẹ́kọ̀ọ́ nípa ìṣàkóso òwò. Ó bẹ̀rè sí ní ìfẹ́ sí ṣíṣe eré sinimá lẹ́hìn tí ó tẹ̀lé ọ̀rẹ́ rẹ̀ kan lọ sí ibi ìdíjẹ eré ìtàgé kan. Ní ọdún 2003, ó kó àkọ́kọ́ ipa fíìmù rẹ̀ nínu eré *El Bandia*. Ó kópa gẹ́gẹ́ bi Habiba nínu fíìmù ti ọdún 2006 kan tí àkọ́lé rẹ̀ jẹ́ *La Symphonie marocaine* tí olùdarí eré náà síì jẹ́ Kamal Kamal. Idrissi kó ipa Jamila nínu fíìmù ti ọdún 2009 kan tí Souad Hamidou ṣe tí àkọ́lé rẹ̀ jẹ́ *Camille and Jamila*. Ó kó ipa Rihanna, gẹ́gẹ́ bi ọmọbìnrin aláìsàn kan nínu eré *Pégase* ní ọdún 2010, èyítí ó ṣokùn fa gbígba àkọ́kọ́ àmì-ẹ̀yẹ rẹ̀. Ní ọdún 2016, Idrissi tún kó ipa Myriam, nínu eré *Divines,* eré tí Houda Benyamina darí. Eré náà gba àmì-ẹ̀yẹ ti Caméra d'Or níbi ayẹyẹ  Cannes Film Festival. 

Ní Oṣù Kọkànlá, Ọdún 2019, Idrissi ṣe ìgbéyàwó pẹ̀lú òṣèrékùnrin Aziz Hattab . Àwọn méjéèjì ti dìjọ ṣiṣẹ́ papọ̀ rìí ní ọ̀pọ̀lọpọ̀ ìgbà nínu àwọn eré tẹlifíṣọ̀nù àti sinimá àgbéléwò tó fi mọ́ *La Symphonie marocaine* àti *Daba tazyan*, níbi tí wọ́n ti kópa gẹ́gẹ́ bi tọkọtaya.

## Àṣàyàn àwọn eré rẹ̀

* 2003 : *El Bandia*
* 2006 : *La Symphonie marocaine* : Habiba
* 2009 : *Camille and Jamila* : Jamila
* 2010 : *Pégase* : Rihanna
* 2011 : *Sur la route du paradis* : Leila
* 2013 : *Sarirou al assrar*
* 2013 : *Youm ou lila*
* 2014 : *L'Orchestre des aveugles* : Fatima
* 2014 : *Itar el-layl* : Nadia
* 2016 : *Divines* : Myriam
* 2017 : *Au pays des merveilles*
* 2019 : *Doumoue Warda*
* 2020 : *Daba tazyan* (TV series)

## Àwọn ìtọ́kasí

## Àwọn ìtakùn Ìjásóde

*  at the Internet Movie Database
Ẹ̀ka:Àwọn ènìyàn alààyè
Ẹ̀ka:Àwọn ọjọ́ìbí ní 1977
Lily Banda

**Lily Banda** (tí wọ́n bí ní 16 Oṣù Kẹẹ̀jọ, Ọdún 1990) jẹ́ òṣèrébìnrin àti akọrin ọmọ orílẹ̀-èdè Màláwì.

## Ìsẹ̀mí rẹ̀
Banda jẹ́ eni tí ó bẹ̀rẹ̀ sí ní ní ìfẹ́ sí orin kíkọ láti ìgbà tí ó wà lọ́mọ ọdún mẹ́rin. Nígbà tí yóó fi pé ọmọ ọdún mẹ̀fa, ó bẹ̀rẹ̀ sí ní kọrin níbi àwọn ayẹyẹ ní ilé-ìwé rẹ̀. Banda bẹ̀rẹ̀ iṣẹ́ ìṣe rẹ̀ ní ọdún 2010 gẹ́gẹ́ òṣìṣẹ́ rédíò àti tẹlifíṣọ̀nù. Ṣùgbọ́n ó bẹ̀rẹ̀ iṣẹ́ orin kíkọ rẹ̀ lábẹ lílo Alex gẹ́gẹ́ bi orúkọ ìdí-iṣẹ́ rè. Banda gbé àkọ́kọ́ àpapọ̀ àwọn orin rẹ̀ jáde ní Oṣù Kíní Ọdún 2014. Ní ọdún 2015, ó yí orúkọ ìdí-iṣẹ́ rẹ̀ padà sí Lily, èyítí n ṣe orúkọ àbísọ rẹ̀. Ó gba àmì-ẹ̀yẹ ti African Union kan ní ọdún 2015, ó sì tún rí yíyàn fún àwọn àmì-ẹ̀yẹ ti Afrima ní ọdún 2018.

Ní ọdún 2019, ó kọ orin àdákọ kan tí àkọ́lé rẹ̀ jẹ́ "Bad at Love". Wọ́n túmọ̀ orin náà sí èdè Swàhílì tó sì jẹ́ gbígbé jáde ní Oṣù Kíní Ọdún 2020. Banda ṣiṣẹ́ pọ̀ pẹ̀lú Alfred Ochieng àti Aliza Were láti túmọ̀ orin náà.

Ní ọdún 2019, Banda kópa nínu eré tí àkọ́lé rẹ̀ jẹ́ *The Boy Who Harnessed the Wind*, èyítí ó dá lóri àkọsílẹ̀ William Kamkwamba. Ó tún kópa gẹ́gẹ́ bi Aicha Konate nínu abala ẹ̀kejì ti eré tẹlifíṣọ̀nù tí àkọ́lé rẹ̀ jẹ́ *Deep State* ní ọdún 2019. Ó kópa gẹ̀gẹ̀ bi atúmọ̀-èdè ọmọ orílẹ̀-èdè Málì kan tí àwọn kan gbìmọ̀ láti dáa lọ́nà àti láti ṣekú paá.

Banda maa n ri ara fun awọn ẹtọ awọn obinrin. O ngbe ni Lilongwe. 

## Àwọn àṣàyàn eré rẹ̀

* 2019: *The Boy Who Harnessed the Wind*
* 2019: *Deep State* (TV series)

## Àwọn ìtọ́kasí

## Àwọn ìtakùn Ìjásóde

*  at the Internet Movie Database
Ẹ̀ka:Àwọn ènìyàn alààyè
Ẹ̀ka:Àwọn ọjọ́ìbí ní 1990
Sonna Seck

**Sonna Seck** (tí àbísọ rẹ̀ jẹ́ Maimouna Seck tí wọ́n bí ní ọdún 1985) jẹ́ òṣèrébìnrin, akọrin àti apanilẹ́rìn-ín ọmọ orílẹ̀-èdè Guinea.

## Ìsẹ̀mí rẹ̀
Wọ́n bí Seck ní ìlú Mamou ní ọdún 1985. Láti ìgbà kékeré rẹ̀ ni ó ti bẹ̀rẹ̀ sí ní kọ àwọn orin àṣà níbi àwọn ayẹyẹ ìgbéyàwó àti ìrìbọmi. Seck lọ sí ilé-ìwé Lycee Yimbaya fún ètò-ẹ̀kọ́ girama rẹ̀. Ní ọdún 2007, ó lọ́wọ́sí dídásílẹ̀ ẹgbẹ́ òṣèré kan tí wọ́n pè ní Djouri Djaama Acting Troupe, ó síì kó àkọ́kọ́ ipa fíìmù rẹ̀ nínu fíìmù tí àkọ́lé rẹ̀ jẹ́ *Yo-Allah Feounou In*. èyí tí ó yọrí sí rere. Seck kópa nínu ọ̀pọ̀lọpọ̀ àwọn fíìmù nípasẹ̀ ẹgbẹ́ Djouri Djaama. Lára wọn ni *Guigol Naferai Djoki*, *Mouyide Allah*, àti *Ahh Deboot* . Àṣeyege àwọn fíìmù wọ̀nyí fún ẹgbẹ́ náà ní ànfàní láti ṣe àwọn iṣẹ́ míràn káàkiri orílẹ̀-èdè.

Ó kópa gẹ́gẹ́ bi akọrin nínu eré rẹ̀ kan tí ó ṣe tí àkọ́lé rẹ̀ jẹ́ *Gourdan-Païkoun*. Níbẹ̀ ló ti kọ orin kan tí àkọ́lé rè jẹ́ *Saya*.

Seck tún ti kọ àwọn orin bíi *Bounguai*, *Sodanelan*, àti *Inmefidjin*. Ó ṣe àgbéjáde orin rẹ̀ tí ó gbajúmọ̀ jùlọ tí àkọ́lé rẹ̀ jẹ́ *Tourou Tourou* ní ọdún 2015, tí orin náà síì tàn káàkiri orílẹ̀-èdè Guinea àti àwọn agbègbè rẹ̀. Ààrẹ orílẹ̀-èdè náà, Alpha Condé, mẹ́nuba orin náà nígbà tí ó n sọ̀rọ̀ níbi ayẹyẹ ọjọ́ ìyẹ́sí àwọn obìnrin ti ọdún 2018. Ní ọdún 2020, Seck bẹ̀rẹ̀ iṣẹ́ àdáṣe rẹ̀ lábẹ ilé-iṣẹ́ orin Soudou Daardja Prod . Àkọ́kọ́ orin àdákọ rẹ̀ tí àkọ́lé rẹ̀ n ṣe *Midho Yidhouma* jẹ́ orin ìfẹ́ tí ó kọ fún ọkọ rẹ̀ tí n gbé ní Amẹ́ríkà.

## Àwọn ìtọ́kasí

## Àwọn ìtakùn Ìjásóde

* YouTube channel
Ẹ̀ka:Àwọn ènìyàn alààyè
Ẹ̀ka:Àwọn ọjọ́ìbí ní 1985
Milka Irene

**Milka Irene Soobya** jẹ́ òṣèré àti òṣèlú ní orílẹ̀ èdè Uganda tí ó gbajúmọ̀ fún ipa Monica tí ó kó nínú eré Deception àti ipa Fifi Aripa nínú eré Power of Legacy. Ó díje fún ipò ọmọ ẹgbẹ́ ìgbìmọ̀ aṣojú fún àwọn obìnrin fún Ìlú Jinja.

## Iṣẹ́
Eré àkọ́kọ́ tí Soobya má ṣe ní eré Makutano Junction. Ó di gbajúmọ̀ gẹ́gẹ́ bí eléré nígbà tí ó ṣe Monica nínú eré Deception tí ó ṣe láti inú ọdún 2013 títí di 2016. Ó ti kópa nínú àwọn eré bíi *The Rungu Girls*, *Honeymoon is Exaggerated*, *Christmas in Kampala* and *Taxi 24* èyí tí Akpor Otebele ṣe adarí fún. Ní ọdún 2018, ó kópa nínú eré Power of Legacy gẹ́gẹ́ bí Fifi Aripa. 
Ní ọdún 2020, ó díje fún ipò aṣojú àwọn obìnrin amọ̀fin ní ìlú Jinja. 

## Àṣàyàn àwọn eré tí ó tí ṣe

## Ìgbésí ayé rẹ̀
Wọ́n bí Soobya sí ìlú Jinja. Bàbá rẹ̀ ní Lt. Colonel Samuel Kafude, orúkọ ìyá rẹ sí jẹ́ Capt. Namutebi Agnes Mbuga. Ó lọ sí ilé ẹ̀kọ́ Mbodo High School àti Mariam High School kí ó tó tẹ̀ síwájú sí ilé ẹ̀kọ́ gíga tí Kyambogo University níbi tí ó tí gboyè nínú ìmò Procurement and Logistics Management. 

## Àwọn Ìtọ́kàsi
Eleanor Nabwiso

**Eleanor Vaal Nansibo Nabwiso** jẹ́ òṣèré àti adarí eré lórílẹ̀-èdè Uganda. Ó gbajúmọ̀ fún ipa tí ó kó nínú eré The Hotel, Rain, Beneath the Lies- The Series àti Bed of Thorns gẹ́gẹ́ bí oludarí àwọn eré náà. Ó dá ilé iṣẹ́ tó má ń gbé eré jáde kalẹ̀ pẹ̀lú ọkọ rẹ̀, ó sì pèé ní Nabwiso Films. 

## Ìbẹ̀rẹ̀ pẹ̀pẹ̀ ayé àti ẹ̀kọ́ rẹ̀
Wọ́n bí Nabwiso sí ilé ìwòsàn ti Sir Albert Cook Mengo Hospital. Bàbá rẹ̀ ni Rev. Dr. Kẹfa Sempangi, orúkọ ìyá rẹ sí jẹ́ Jane Frances Nakamya. Òun ni ọmọ kẹta nínú àwọn ọmọ márùn-ún tí àwọn òbí rẹ bí. Bàbá rẹ̀ ni olùdásílẹ̀ ilé ìjọsìn ti Presbyterian Church ní orílẹ̀ èdè Uganda. Ó lọ sí ilé ẹ̀kọ́ Namagunga Girls' Primary School àti Seeta High School kí ó tó tẹ̀ síwájú sí ilé ẹ̀kọ́ gíga tí Sikkim Manipal University níbi tí ó tí gboyè nínú ìmò Science. 

## Iṣẹ́
Nabwiso bẹ̀rẹ̀ eré ṣíṣe nígbà tí ó ṣì wà ní ọmọdé. Ó kópa nínú eré K-Files nígbà tí ó sì wà ní ilé ìwé. Ó kópa nínú eré The Hostel èyí tí ó ṣọ̀rọ̀ nípa ìgbésí ayé àwọn ọmọ ilẹ̀ ìwé yunifásítì. Ó kópa nínú eré Kyaddala tí Emmanuel Ikubese ṣe adarí rẹ̀. Lára àwọn eré tí ó tí ṣe ni Reach a Hand, #Family, Beneath The Lies, Watch Over Me àti Bed of Thorns. 
Ní ọdún 2018, ó gbà àmì ẹ̀yẹ gẹ́gẹ́ bí òṣèré tó dára jù lọ níbi ayẹyẹ Uganda Film Festival Awards. Wọ́n yàán fún àmì ẹ̀yẹ Best Feature Award láti ọ̀dọ̀ London Arthouse Film Festival Award àti Africa Focus Award fún ipa tí ó kó nínú eré Bed of Thorns. 

## Ìgbésí ayé rẹ̀
Ó jẹ́ ìyàwó fún Matthew Nabwiso tí ó jẹ́ òṣèré àti olórin, wọ́n sì ti bí ọmọ mẹ́rin. 

## Àwọn Ìtọ́kàsi
Leila Nakabira

**Leila Nakabira** (bíi ni ọdún 1993) jẹ́ òṣèré àti ajìjàgbara fún àwọn obìnrin ní orílẹ̀ èdè Uganda. Òun ni olùdarí Lepa Africa Films. Òun ni olùdásílẹ̀ Nakabira for Charity Foundation. 

## Ẹ̀kọ́
Nakabira gboyè nínú Quantitative Economics láti ilé ẹ̀kọ́ gíga tí Makere University. 

## Iṣẹ́
Wọ́n yàán Nakabira fún àmì ẹ̀yẹ mẹ́ta: *Best Golden Actress (Drama)*, *Golden Most Promising Actor* and *Golden Discovery Actor*  níbi ayẹyẹ Golden Movie Award Africa tí wọ́n ṣe ní ọdún 2018. Ní ọdún náà, wọ́n tún yàán fún àmì ẹ̀yẹ òṣèré bìnrin to dára jù lọ láti Zulu Africa Film Academy Award fún ipa tí ó kó nínú The Forbidden. Ó gbà àmì ẹ̀yẹ òṣèré bìnrin to dára jù lọ láti ọ̀dọ̀ UDADA Women's Film Award ní ọjọ́ ogún, oṣù kẹwàá ọdún 2018.
Ní ọdún 2019, wọ́n yàán fún àmì ẹ̀yẹ òṣèré bìnrin to dára jù lọ láti ọ̀dọ̀ The African Film Festival (TAFF) Awards àti Lake International Film Festival (LIPFF). 

## Àwọn Ìtọ́kàsi
Stellah Nantumbwe

**Stella Nantumbwe** jẹ́ òṣèré àti omidan Uganda ní ọdún 2013. Òun ni aṣojú Uganda ní Big Brother Africa ní ọdún 2014.

## Ìbẹ̀rẹ̀ pẹ̀pẹ̀ ayé àti ẹ̀kọ́ rẹ̀
Wọ́n bí Stella sí ìdílé Angela Nakiyonga àti Rogers Nsereko ní ọdún 1991 ní orílẹ̀ èdè Uganda. Òun ni àbíkẹ́yìn nínú àwọn ọmọ méjìlá tí àwọn òbí rẹ bí. Ó lọ sí ilé ẹ̀kọ́ Buganda Road Primary School àti Kabojja International Secondary School kí ó tó tẹ̀ síwájú sí ilé ẹ̀kọ́ gíga tí University of Greenwich níbi tí ó tí gboyè nínú ìmò Business Computing ní ọdún 2012.

## Iṣẹ́
Ní ọdún 2013, nígbà tí ó wà ní ọmọ ọdún méjìlélógún, ó lọ fún ìdíje omidan Uganda, ó sì gbé igbá orókè nínú ìdíje náà. Ní ọjọ́ kẹtàlá oṣù keje ọdún 2014, ó gboyè omidan tó gbajúmọ̀ jù lórílẹ̀-èdè Uganda. Ní oṣù kẹsàn-án, ọdún 2013, ó ṣe aṣojú fún Uganda níbi ìdíje omidan àgbáyé. Ó kópa níbi ìdíje Big Brother Africa ní ọdún 2014 gẹ́gẹ́ bí aṣojú fún Uganda. 
Ellah ti kópa nínú eré fíìmù, ó sì ti ṣe atọ́kun ètò lórí tẹlẹfíṣọ̀nù. Ó ko ipa Isabella Arroyo nínú eré El Cuerpo del Deseo ní ọdún 2016. Ní ọdún 2017, ó kópa nínú eré Bella. Ní ọdún 2018, ó ṣe atọ́kun ètò Scoop on Scoop lóri Urban TV. Ó jẹ́ ìkan lára àwọn adájọ́ fún ìdíje omidan Uganda ní ọdún 2018. Òun ni igbá kejì Ààrẹ fún Africa Music Industry Awards. 

## Àwọn Ìtọ́kàsi
Wálé Adébáyọ̀

**Wálé Adébáyọ̀** jẹ́ òṣèrékùrin, adarí eré àti olùgbéré-jáde tí wọ́n bí ní ìlú Abẹ́òkúta ní Ìpínlẹ̀ Ògùn, àmọ́ àwọn òbí rẹ̀ qá láti Ìpínlẹ̀ Òndó ní orílẹ̀-èdè Nàìjíríà. 

## Ètò-ẹ̀kọ́ rẹ̀
Wálé lọ sí ilé-ẹ̀kọ́ alákọ̀ọ́bẹ̀rẹ̀ àti ilé-ẹ̀kọ́ girama ti "Satellite Town" ní Ìpínlẹ̀ Èkó níbi tí ó dàgba sí. Ó lọ kọ́ ẹ̀kọ́ nípa ìmọ̀ òfin ní ilé-ẹ̀kọ́ Yunifásítì Ọbáfẹ́mi Awólọ́wọ̀.

## Iṣẹ́ rẹ̀
Wálé di ìlú-mòọ́ká látàrí ipa rẹ̀ tí ó kó nínú eré Ṣàngó gẹ́gẹ́ bí olú ẹ̀dá-ìtàn.  Ó ti gbé awọn eré ọlọ́kan-ò-jòkan eré bíi  Makabba ati Double Game, *The Legendary African King* àti *Figuring* . Ó sì tún ti darí eré onípele àtìgbà-dégbà bí *Binta and Friends* ati *Papa Ajasco and Company* lábẹ́ ilé-iṣẹ́ Walé Adénúgà.

## Àwọn Ìtọ́kasí
Sarah Kisawuzi

**Sarah Ssentongo Kisawuzi** jẹ́ òṣèré ni orílẹ̀ èdè Uganda tí ó gbajúmọ̀ fún ipá tí ó kó nínú eré *Deception* gẹ́gẹ́ bí Nalweyiso. 

## Iṣẹ́
Kisawuzi di gbajúmọ̀ fún ipa Nalweyiso tí ó kó nínú eré Deception láti ọdún 2013 di 2016. Ó gba àmì ẹ̀yẹ òṣèré bìnrin tó dára jù lọ fún ipa tí ó kó nínú eré náà láti ọ̀dọ̀ Uganda Entertainment Awards ní ọdún 2015. Ó kópa nínú eré Queen of Katwe ní ọdún 2016. Ní ọdún 2019, ó kó ipa Mama Stella nínú eré Bed of Thorns àti ipa Barbara Batte nínú eré Power of Legacy. 

## Àṣàyàn àwọn eré tí ó tí ṣe

## Àmì Ẹ̀yẹ

## Àwọn Ìtọ́kàsi
Mariam Ndagire

**Mariam Ndagire** (bíi ni ọjọ́ kerìndínlọ́gún oṣù karùn-ún ọdún 1971) jẹ́ olórin, òṣèré àti olùdarí eré lórílẹ̀-èdè Uganda. 

## Ìbẹ̀rẹ̀ pẹ̀pẹ̀ ayé àti ẹ̀kọ́ rẹ̀
Wọ́n bí Mariam sí ìlú Kampala ní orílẹ̀ èdè Uganda sí ìdílé Sarah Nabbutto àti Prince Kizito Ssegamwenge. Ó lọ sí ilé ẹ̀kọ́ Buganda Road Primary School àti Kampala High School kí ó tó tẹ̀ síwájú sí ilé ẹ̀kọ́ gíga tí Makere University. 

## Iṣẹ́
Ndagire bẹ̀rẹ̀ eré orí ìtàgé nígbà tí ó wà ní ọmọ ọdún mẹ́ẹ̀dógún. Ó darapọ̀ mọ́ Black Pearls ní ọdún 1987, ibẹ̀ sì ni ó ti kọ eré àkọ́kọ́ rẹ tí ó pe àkọlé rẹ̀ ní Engabo Y'addako. Òun àti Kato Lubwama àti Ahraf Simwogerere jọ dá ẹgbẹ́ Diamonds' Ensemble kalẹ̀. 
Ní ọdún 2015, ó jẹ́ ìkan lára àwọn tí ó ṣe adájọ́ fún ètò àmì ẹ̀yẹ tí AFRICA MAGIC VIEWERS' CHOICE AWARDS AMVCA  gbé kalẹ̀. Ní ọdún 2019, ó jẹ́ ìkan lára àwọn tí ó ṣe adájọ́ fún GOLDEN MOVIE AWARDS AFRICA.

## Àṣàyàn àwọn eré tí ó tí ṣe

* *Mulongo Wange* (1997)
* *Bamugamba* (1998)
* *Onkyaye* (2000)
* *Nkusibiddawo* (2001)
* *Kamuwaane* (2002)
* *Abakazi Twalaba* (2003)
* *Akulimbalimba* (2004)
* *Akalaboko* (2007)
* *Maama* (2007)
* *Byonna Twala* (2009)
* *Majangwa* (2009)
* *Oly'omu* (2012)
* *Kiki Onvuma* (2014)
* *Kibun'omu* (2016)

## Àmì ẹ̀yẹ

## Àwọn Ìtọ́kàsi
Bettinah Tianah

**Bettinah Tiana** (bíi ni ọjọ́ kẹwàá oṣù kọkànlá ọdún 1993) jẹ́ òṣèré, mọ́dẹ́lì àti agbóhùnsáfẹ́fẹ́ lórílẹ̀ èdè Uganda. Ó gbajúmọ̀ gẹ́gẹ́ bí atọ́kun fún ètò *Youth Voice, Be My Date àti The Style Project*. Ó kọ ipa Rhona nínú eré *The Hostel*. 

## Iṣẹ́
Tianah bẹ̀rẹ̀ sí ní ṣe atọ́kun fún ètò *Youth Voice* láti ìgbà tí ó wà ní ọmọ ọdún mẹ́ẹ̀dógún. Lẹ́hìn náà, ó ṣe atọ́kun fún ètò *Be My Date*. Tianah bẹ̀rẹ̀ eré ṣíṣe gẹ́gẹ́ bí Rhona ní eré The Hostel. Òun ní ó ṣe atọ́kun fún ayẹyẹ UNAA Convention ní ìlú Washington D.C. Ó darapọ̀ mọ́ Creative Industries Group ní ọdún 2017, gẹ́gẹ́ bí mọ́dẹ́lì fún wọn. 

## Ẹ̀kọ́
Tianah gboyè nínú ìmò ìròyìn láti ilé ẹ̀kọ́ gíga tí Cavendish University. 

## Àwọn Ìtọ́kàsi
Aisha Kyomuhangi

**Aisha Kyomuhangi** tí orúkọ ìnagi rẹ̀ jẹ́ Lady Aisha jẹ́ òṣèré, olórin àti olùgbé jáde eré lórílẹ̀-èdè Uganda. Ó jẹ́ ọmọ ẹgbẹ́ Bakayimbira Drama tors. 

## Iṣẹ́
Aisha tí ṣe eré fún ọdún tó lé ní ogún. Ó kopa nínú àwọn eré bíi *The Last King of Scotland, Byansi ,The Honorables àti Mistakes Galz Do*. Ní ọdún 2019, ó gbé eré Kemi jáde, èyí sì ni eré tí ó má kọ́kọ́ gbé jáde. Wọ́n yàán fún àmì ẹ̀yẹ òṣèré tó dára jù lọ fún ipa tí ó kó nínú eré Honourablez Ní ọdún 2002, wọ́n yàán fún àmì ẹ̀yẹ òṣèré bìnrin tuntun tó dára jù lọ láti ọ̀dọ̀ Pearl of Africa Music Awards. 

## Àṣàyàn àwọn eré tí ó tí ṣe

* *Embagga ya Kony*
* *Ekijjomanyi (The Mosquitoes)*
* *Enyana Ekutudde*
* *Ndiwulira*
* *[[:en:The_Honourables|The Honourables]]*

## Ìgbésí ayé rẹ̀
Aisha jẹ́ ìyàwó fún Charles Ssenkugbe, ó sì ti bí ọmọ kan. 

## Àwọn Ìtọ́kàsi
Nisha Kalema

**Nisha Kalema** (bíi ni ọdún 1993) jẹ́ òṣèré, akọ́wé àti olùgbé jáde eré lórílẹ̀-èdè Uganda. Ó gbà àmì ẹ̀yẹ gẹ́gẹ́ bí òṣèré bìnrin to dára jù lọ láti ọ̀dọ̀ Uganda Film Festival Award ní ọdún 2015, 2016 àti 2018 fún ipa tí ó kó nínú eré *The Tailor, Freedom àti Veronica's Wish*. 

## Iṣẹ́
Kalema di gbajúmọ̀ òṣèré nípa eré Galz About Town. Ó kó ipa olórí àwọn aṣẹ́wó tí orúkọ rẹ̀ jẹ́ Clara nínú eré náà. Ní ọdún 2015, Hassan Mageye fi Kalema ṣe Grace nínú eré The Grace. Eré náà sì ló jẹ́ kí ó gbà àmì ẹ̀yẹ òṣèré bìnrin to dára jù lọ tí ó kọ́kọ́ gbà. Ní ọdún 2016, ó gbà àmì ẹ̀yẹ kejì gẹ́gẹ́ bí òṣèré bìnrin to dára jù lọ fún ipa Amelia tí ó kó nínú eré Freedom. Eré náà sì gba àmì ẹ̀yẹ mẹ́fà. Ní ọdún 2016, ó ṣe Prossy nínú eré Jinxed. Ní ọdún 2018, ó kó ipa Veronica nínú eré Veronica's Wish. Ó ṣe bí èèyàn tó ní àrùn jẹjẹrẹ nínú eré náà. Eré náà sì ló jẹ́ kí ó gbà àmì ẹ̀yẹ kẹta gẹ́gẹ́ bí òṣèré bìnrin to dára jù lọ. Eré náà sì ti gba àmì ẹ̀yẹ mẹ́ẹ̀sán. 

## Ẹ̀kọ́
Kalema lọ sí ilé ẹ̀kọ́ St Charles Lwanga Primary School àti Kainabiri Secondary. Ó gboyè nínú ìmò ìròyìn láti ilé ẹ̀kọ́ gíga tí Buganda Royal Institute of Business and Technical Education ní ọdún 2013. 

## Àṣàyàn àwọn eré rẹ̀

### Fiimu

### Eré orí tẹlẹfíṣọ̀nù

### Eré orí ìtàgé

## Àmì Ẹ̀yẹ

## Àwọn Ìtọ́kàsi
Monica Birwinyo

**Monica Jacobs Birwinyo** (bíi ni ọjọ́ kẹrin oṣù kẹfà ọdún 1990) jẹ́ òṣèré àti agbóhùnsáfẹ́fẹ́ lórílẹ̀ èdè Uganda. Ó ti kopa nínú àwọn eré bíi  *[[:en:Imbabazi,_The_Pardon|Imbabazi, The Pardon]]*, *Beauty to Ashes*  , *Because of U*, 5@home, Honorablez àti Mela and Zansanze.  Ní ọdún 2012, òun àti Monica Birwinyo, Irene Aumpta àti Jacob Nsaali ṣe atọ́kun fún ètò Movie Digest Show. Ó kópa nínú eré *The Pardon* gẹ́gẹ́ bí Muhoza. 

## Àwọn Ìtọ́kàsi
Kady Traoré

**Kady Traoré** (tí wọ́n bí ní 18 Oṣù Kẹẹ̀ta Ọdún 1979) jẹ́ òṣèrébìnrin, olùdarí erè àti agbéréjáde ọmọ orílẹ̀-èdè Bùrkínà Fasò.

## Ìsẹ̀mí rẹ̀
Ìlú Bobo-Dioulasso ni wọ́n bí Traoré sí ní ọdún 1979. Ó kẹ́kọ̀ọ́ ní ilé-ẹ̀kọ́ gíga ISIS (Higher Institute of Image and Sound) ní ìlú Ouagadougou.

Ó ṣe àkọ́kọ́ ipa rẹ̀ gẹ́gẹ́ bi òṣèré ní ọdún 1998, pẹ̀lú kíkópa nínu eré tẹlifíṣọ̀nù alátìgbà-dègbà tí àkọ́lé rẹ̀ jẹ́ *A nous la vie*, èyí tí Toussaint Tiendrébéogo darí. Ní ọdún 2001, Traoré kópa nínu eré tẹlifíṣọ̀nù kan tí Issouf Tapsob ṣe àgbékalẹ̀ rẹ̀ tí àkọ́lé rẹ̀ jẹ́ *Les jeunes branchés*. Ní ọdún yìí kan náà, ó kópa nínu eré *Gomtiogo*. Ní ọdún 2008, ó kó ipa Timy gẹ́gẹ́ bi ìbátan Ousmane, ẹnití ó n ṣe wọléwọ̀de pẹ̀lú ọlọ́pàá  *Inspector Marc*, nínu eré tí àkọ́lé rẹ̀ jẹ́ *Super flics*.

Ní ọdún 2014, Traoré ṣe adarí eré táa pe àkọ́lé rẹ̀ ní  *A vendre,* èyí tí n ṣe àkọ́kọ́ fíìmù gígùn rẹ̀. Eré náà sọ ìtàn ọkùnrin kan tí ó n wá oníbàárà láti ta àwọn dúkìá rẹ̀ fún títí ó fi pàdé àwọn tọkọtaya kan tí ó sì lọ yó ìfẹ́ ìyàwó náà. Traoré tún darí eré tí àkọ́lé rẹ̀ jẹ́ *Conflit conjugal* ní ọdún 2017, èyítí ó jẹ́ ọ̀kan nínu fíìmù méjì tí ó. gba àmì-ẹ̀yẹ ti *Succès Cinema Burkina Faso* níbi ayẹyẹ Panafrican Film and Television Festival of Ouagadougou. Ní ọdún 2018, Traoré darí eré *Prejuge*, èyítí ó jẹ́ gbígbé jáde látàrí owó ìrànlọ́wọ́ láti ọ̀dọ Ouaga Film Lab. Ó jẹ́ olùdásílẹ̀ ilé-iṣẹ́ agbéréjáde kan tí orúkọ rẹ̀ jẹ́ Athena Films.

## Ọ̀rọ̀ ayé rẹ̀
Traoré ṣe ìgbéyàwó pẹ̀lú akọrin kan tí wọ́n mọ̀ nídi iṣẹ́ rẹ̀ sí Smockey (tí àbísọ rẹ̀ jẹ́ Serge Martin Bambara) ní 31 Oṣù Kínní Ọdún 2008. Àwọn méjéèjì ti ní àwọn ọmọ méjì.

## Àṣàyàn àwọn eré rẹ̀

### Àwọn eré tí ó ti kópa gẹ́gẹ́ bi òṣèré

* 1998 : *A nous la vie* (TV series)
* 2001 : *Les jeunes branchés* (TV series)
* 2001 : *Gomtiogo*
* 2004 : *Traque à Ouaga*
* 2005 : *Dossier brûlant*
* 2005 : *Code phénix*
* 2006 : *L’or des Younga*
* 2008 : *Super flics* as Timy (TV series)
* 2014 : *Waga love* as Sandra (TV series)

### Àwọn eré tí ó ti kópa gẹ́gẹ́ bi olùdarí

* 2014 : *A vendre*
* 2017 : *Conflit conjugal*
* 2018 : *Prejuge*
* 2019 : *Femme au Foyer* (TV series)

## Àwọn ìtọ́kasí

## Àwọn ìtakùn Ìjásóde

* SPLA profaili .
Ẹ̀ka:Àwọn ènìyàn alààyè
Ẹ̀ka:Àwọn ọjọ́ìbí ní 1979
Leila Hadioui

**Leila Hadioui** (tí wọ́n bí ní 16 Oṣù Kínní, Ọdún 1985) jẹ́ òṣèrébìnrin, afẹwàṣiṣẹ́ àti atọ́kùn ọmọ orílẹ̀-èdè Mòrókò.

## Ìsẹ̀mí rẹ̀
Wọ́n bí Hadioui ní ìlú Casablanca ní ọdún 1985. Bàbá rẹ̀ tí n ṣe Noureddine Hadioui ni ó maá n pe ìrun fún mọ́ṣáláṣí Hassan II tí ó wà ní ìlú Casablanca. Ó fẹ́ràn oge ṣíṣe láti ìgbà kékeré rẹ̀, tó sì maá wo àwọn ètò tẹlifíṣọ̀nù tí ó dá lóri oge ṣíṣe. Nígbà tí ó pé ọmọ ọdún mẹ́tàdínlógún, ó ṣe àkọ́kọ́ iṣẹ́ rẹ̀ gẹ́gẹ́ bi afẹwàṣiṣẹ́. Hadioui fọwọ́sowọ́pọ̀ pẹ̀lú àwọn òṣìṣẹ́ aṣàpẹẹrẹ fún ti ètò ìfihàn Caftan 2007. Ni ́ọdún 2007, ó dá ilé-ìtajà aṣọ àwọn obìnrin sílẹ̀.

Ní ọdún 2010, Hadioui kópa nínu eré tẹlifíṣọ̀nù tí àkọ́lé rẹ̀ jẹ́ *Les Enfants Terribles de Casablanca*, èyítí Abdelkarim Derkaoui darí.  Ó ti ṣe atọ́kùn ti ètò oge kan tí wọ́n pè ní *Sabahiyate*. Ní ọdún 2014, ó kópa nínu sinimá tí àkọ́lé rẹ̀ jẹ́ *Sara,* èyítí Said Naciri darí. Ó ti hàn nínu àwọn sinimá àgbéléwò, eré alátìgbà-dègbà àti àwọn ètò ìfihàn lóri tẹlifíṣọ̀nù. Hadioui ti tarí síta pé òun kò fẹ́ràn láti máa ṣiṣé ní èyíkéyìí agbègbè tí ó bá tayọ ilẹ̀ Mòrókò.

Hadioui ti ṣe ìgbéyàwó, ó sì ti bí ọmọbìnrin kan tí orúkọ rẹ̀ jẹ́ Ines ní ọdún 2005.

## Àṣàyàn àwọn eré rẹ̀

* 2009 : *37 Kilomita Celsius*
* Ọdun 2010 : *Les Enfants Terribles de Casablanca*
* 2011-2018 : *Sabahiyat* (TV jara)
* 2011 : *Une Heure Enfer* (jara TV)
* Ọdun 2014 : *Sara*
* 2017 : *Awon Alake ajo*
* 2017 : *l'khawa* (jara TV)
* 2018 : *koriko lbehja*

## Àwọn ìtọ́kasí

## Àwọn ìtakùn Ìjásóde

*  at the Internet Movie Database
Ẹ̀ka:Àwọn ènìyàn alààyè
Ẹ̀ka:Àwọn ọjọ́ìbí ní 1985
Chantal Youdum

**Chantal Youdum** jẹ́ olùdarí eré àti agbéréjáde ọmọ orílẹ̀-èdè Kamẹrúùnù

## Ìsẹ̀mí rẹ̀
Ní ọdún 2011, Youdum ṣẹ̀dá eré tẹlifíṣọ̀nù tí àkọ́lé rẹ̀ jẹ́ *Au coeur de l'amour*, èyítí wọ́n gbé sáfẹ́fẹ́ lóri ìkànnì TV5 àti Canal 2. Eré náà dá lóri ọ̀dọ́mọbìnrin kan tí kò mọ bàbá rẹ̀, ó sì ṣàfihàn àwọn òṣèré bíi  Valérie Duval, ẹnití ó rọ́pò òṣèrébìnrin Rouène. Youdum darí fíìmù ti ọdún 2014 kan tí àkọ́lé rẹ̀ jẹ́ *Sweet Dance*, èyí tí n ṣàfihàn Pélagie Nguiateu àti Alain Bomo Bomo.

Ní ọdún 2016, wọ́n yan Youdum gẹ́gẹ́bi ọ̀kan nínu àwọn obìnrin méje tí wọ́n mú ìdàgbàsókẹ̀ bá ìwé-ìtàn kíkọ ní ilé Áfríkà. Ó ṣiṣẹ́ gẹ́gẹ́ olùṣàkóso ìpele fún ti eré *Aissa* ní ọdún 2017, èyítí Jean Roke Patoudem darí. Eré náà dá lóri ìtàn ọ̀dọ́mọbìnrin kan tí ó ní láti lọ gbé pẹ̀lú bàbá rẹ̀ ní abúlé míràn. Wọ́n kọ́kọ́ gbé eré *Aissa* jáde níbi ayẹyẹ *Panafrican Film and Television Festival of Ouagadougou* àti *Vues d'Afrique Festival*. Ní ọdún 2017 yìí bákan náà, Youdum darí eré *Rêve corrompu*. Eré náà dá lóri ọ̀dọ́mọkùnrin kan tí ó fi abúlé rẹ̀ sílẹ̀ láti lọ gbé ní ààrin ìlú nírètí láti ṣóríire níbẹ̀. Eré náà gba àmì-ẹ̀yẹ níbi ayẹyẹ *Écrans Noirs Festival* ti ọdún 2018.

Ní ọdún 2018, Youdum lọ́wọ́sí ṣíṣẹ̀dá eré tẹlifíṣọ̀nù tí àkọ́lé rẹ̀ jẹ́ *Mimi la Bobonne*, pẹ̀lú àjọṣepọ̀ Francis Tene. Wọ́n ṣe ìfihàn eré náà níbi ayẹyẹ *Festival International de Films de Femmes* ní ìlú Yaoundé.

## Àwọn ìtọ́kasí

Ẹ̀ka:Àwọn ènìyàn alààyè
Tânia Burity

**Tânia Cefira Gomes Burity** (tí wọ́n bí ní 28 Oṣù Kẹẹ̀sán, Ọdún 1978) jẹ́ òṣèrébìnrin, olùgbéròyìn, atọ́kùn, àti afẹwàṣiṣẹ́ ọmọ orílẹ̀-èdè Àngólà.

## Ìsẹ̀mí rẹ̀
Wọ́n bí Burity ní ìlú Luanda, orílẹ̀-èdè Àngólà. Ó gba oyè-ẹ̀kọ́ nínu ìmọ́ ìgbéròyìn láti ilé-ẹ̀kọ́ gíga Instituto Médio de Economia de Luanda (IMEL) kí ó tó tún kẹ́kọ̀ọ́ ìmọ̀ ìbáraẹnisọ̀rọ̀ ní ilé-ẹ̀kọ́ gíga Instituto Superior Privado de Angola. Burity ti ṣe iṣẹ́ olùgbéròyìn bẹ́ẹ̀ ló sì ti ṣiṣẹ́ rí ní ilé-ìtajà ṣáájú kí ó tó bọ́ sídi iṣẹ́ òṣèré.

Láti ọdún 2001 sí 2004, òun ni atọ́kùn ètò tẹlifíṣọ̀nù kan tí wọ́n pè ní *Angola dá Sorte*. Ní ọdún 2001, Burity kópa nínu eré tẹlifíṣọ̀nù tí àkọ́lé rẹ̀ jẹ́ *Vidas Ocultas*. Ní ọdún tí ó tẹ̀le, ó kó ipa ọmọ akẹ́kọ̀ọ́ kan tí orúkọ rẹ̀ n jẹ́ Djamila nínu eré *Reviravolta*. Ní ọdún 2005, Burity kó ipa Cláudia nínu eré *Sede de Viver*. Láti ọdún 2005 sí ọdún 2006, ó kó ipa Eugénia nínu eré tẹlifíṣọ̀nù oníṣókí kan tí àkọ́lé rẹ̀ jẹ́ *113*. Òun ni olùkéde àti olóòtú ìròyìn fún ètò rédíò kan tí wọ́n pè ní *Boa Noite Angola* láti ọdún 2005 sí ọdún 2006. Ní ọdún 2007, òṣèrékùnrin kan tí orúkọ rẹ̀ ń ṣe Fredy Costa ṣí ọwọ́ rẹ̀ lé Burity lórí, èyí tí ó mu láti má leè ṣiṣẹ́ fún oṣù méjì tí wọ́n sì dá ẹ̀wọ̀n oṣù mẹ́fà fún Costa náà.

Ní ọdún 2009, Burity kó ipa Camila gẹ́gẹ́ bi olùṣòwò nínu eré *Minha Terra, Minha Mãe*. Láàrin ọdún 2010 sí 2012, òun ni olùkéde àti olùdarí ètò rédíò kan tí ó wà fún àwọn ọmọdé tí wọ́n pè ní *Karibrinca na Rádio*. Burity tún ti ṣiṣẹ́ gẹ́gẹ́ bi afẹwàṣiṣẹ́, ó sì ti ṣe atọ́kùn níbi ìdíje ẹwà Miss Luanda ti ọdún 2011. Ó kó ipa gẹ́gẹ́ bi agbani-nímọ̀ràn lóri ọ̀rọ̀ oge nínu eré kan ti ọdún 2012 tí àkọ́lé rẹ̀ jẹ́ *Windeck*. Ní ọdún 2014, ó tún ṣe atọ́kùn níbi ètò ìfihàn Big Brother Angola. Ní ọdún 2016, Burity ṣe alága ìgbìmọ̀-onígbẹ̀ẹ́jọ́ fún ètò Casting JC Models àti Casting para Actores Agência Útima.

Ọmọìyá rẹ̀ ni Dicla Burity, ẹni tí òun náà n ṣiṣẹ́ atọ́kùn ètò tẹlifíṣọ̀nù. Ìlú Lisbon ni Tânia Burity fi ṣe ìbùgbé, ó sì ti ní àwọn ọmọbìnrin méjì.

## Àṣàyàn àwọn eré rẹ̀

## Àwọn ìtọ́kasí

## Àwọn ìtakùn Ìjásóde

*  at the Internet Movie Database.
Ẹ̀ka:Àwọn ènìyàn alààyè
Ẹ̀ka:Àwọn ọjọ́ìbí ní 1978
Albertine N'Guessan

**Albertine N'Guessan Zebou Lou** (ó di olóògbé ní 22 Oṣù Kẹẹ̀rin, Ọdún  2016) ti jẹ́ òṣèrébìnrin ọmọ orílẹ̀-èdè Côte d'Ivoire.

## Ìsẹ̀mí rẹ̀
N'Guessan kẹ́kọ̀ọ́ ní National Institute of Arts (INA) ní ìlú Abidjan. Ní ọdún 1972, ó kópa pẹ̀lú Bitty Moro, Aboubakar Cyprien Touré àti Noël Guié nínu eré tí àkọ́lé rẹ̀ jẹ́ *Les gens des marais*, èyítí ònkọ̀tàn eré náà n ṣe Wọlé Ṣóyinká tí olùdarí rẹ̀ síì jẹ́ Jean Favarel. Ní ọdún 1977, N'Guessan kópa nínu eré *The Tragedy of King Christophe,* èyí tí Aimé Césaire kọ, tí olùdarí rẹ̀ síì jẹ́ Bitty Moro. Láàrin ọdun1986 sí 1987, ó kópa nínu eré *Une femme à rent*, eré tí  Kodjo Ébouclé ṣe àgbéjáde rẹ̀ tí François Campeaux síì jẹ́ ònkọ̀tàn eré náà.

Ní ọdún 1984, N'Guessan kópa nínu eré *Ablakon*, èyí tí Désiré Ecaré darí. Ní ọdún tí ó tẹ̀le, ó kópa nínu eré *Visages de femmes* láti ọwọ́ olùdarí kan náà.

Ní ọdún 2000, N'Guessan kópa gẹ́gẹ́ bi ìyá sí Ossei nínu eré *Adanggaman*, èyí tí Roger Gnoan Mbala ṣe adarí rẹ̀. Ó kópa nínu eré tẹlifíṣọ̀nù tí àkọ́lé rẹ̀ jẹ́ *Sah Sandra* ní ọdún 2009, gẹ́gẹ́ bi ìyáàgbà sí Sassi. N'Guessan ṣiṣẹ́ gẹ́gẹ́ bi olùkọ́ni ní ilé-ẹ̀kọ́ gíga National Institute of Arts and Cultural Action tí ó wà ní ìlú Abidjan ṣáájú kí ó tó pinnu láti fẹ̀yìntì. Wọ́n kàá kún ọ̀kan lára àwọn òṣèrébìnrin ìṣáájú ní orílẹ̀-èdè Côte d'Ivoire. Ní Oṣù Kẹfà, Ọdún 2015, wọ́n yẹ́ N'Guessan sí pẹ̀lú àmì-ẹ̀yẹ *Order of Merit of Culture and the Arts*.

N'Guessan papòdà ní 22 Oṣù Kẹẹ̀rin Ọdún 2016 ní ìlú Oumé, lẹ́hìn tí ó ṣàárẹ̀ ọlọ́jọ́gbọọrọ.

## Àṣàyàn àwọn eré rẹ̀

* 1981 : *Adja Tio : À cause de l'héritage*
* 1984 : *Ablakon*
* 1985 : *Visages de femmes*
* 2000 : *Adanggaman*
* 2007 : *Nafi* (TV series)
* 2009 : *Sah Sandra* (TV series)

## Àwọn ìtọ́kasí

## Àwọn ìtakùn Ìjásóde

*  at the Internet Movie Database.
Ẹ̀ka:Àwọn ọjọ́aláìsí ní 2016
Hortavie Mpondo

**Hortavie Mpondo** (tí wọ́n bí ní 27 Oṣù Kẹfà, Ọdún 1992) jẹ́ òṣèrébìnrin, apanilẹ́rìn-ín, àti afẹwàṣiṣẹ́ ọmọ orílẹ̀-èdè Kamẹrúùnù.

## Ìsẹ̀mí rẹ̀
Wọ́n bí Mpondo ní ìlú Limbe, orílẹ̀-èdè Kamẹrúùnù ni ́ọdún 1992. Ó lọ sí ilé-ìwé College Sonara fún ètò ẹ̀kọ́ girama rẹ̀. Ní ọdún 2010, Mpondo lọ sí ìlú Douala láti kẹ́kọ̀ọ́ ìmọ̀ biochemistry láti ilé-ẹ̀kọ́ gíga *University of Douala*. Àwọn òbí rẹ̀ wọn kò ba faramọ́ ààyò iṣẹ́ òṣèré rẹ̀ pẹ̀lú ìpinnu láti jẹ́ kó di ọ̀mọ̀wé.

Mpondo bẹ̀rẹ̀ iṣẹ́ rẹ̀ gẹ́gẹ́ bi afẹwàṣiṣẹ́ tó sì ti ṣe ìpolówó fún ilé-ìtajà BoldMakeUp. Ó tún ti ṣe ìpolówó fún ilé-iṣẹ́ BGFIBank Group ní Kamẹrúùnù. Ní ọdún 2017, ó kópa níbi ètò Deidoboy Fashion Day, èyí tí ó wáyé ní Alfred Saker College ní agbègbè Deïdo ní ìlú Douala pẹ̀lú àwọn gbajúmọ̀ míràn bíi Tchop Tchop, ẹni tí n ṣe ààrẹ ẹgbẹ́ àwọn atọ́kùn ètò tẹlifíṣọ̀nù ní orílẹ̀-èdè Kamẹrúùnù.

Ní ọdún 2017, ó pinnu láti gbájúmọ́ ṣíṣe sinimá àgbéléwò. Ní ọdún náà, Mpondo kó ipa Amanda nínu eré *Le Coeur d'Adzaï*, èyí tí àwọn olùdarí rẹ̀ jẹ́Stéphane Jung àti Sergio Marcello. Ó kó ipa Samira, ọmọbìnrin àgbà olóyè kan nínu eré oníṣókí ti Therry Kamdem kan tí àkọ́lé rẹ̀ jẹ́ *Elles* ní ọdún 2018.  Ní ọdún 2019, ó kó ipa Morelia nínu eré oníṣókí kan tí Dante Fox ṣe tí àkọ́lé rẹ̀ jẹ́ *Solo Girl*. Ó sọ di mímọ̀ wípẹ́ ipa ọ̀ún ni ó pe òun níjà jùlọ. Mpondo kó ipa olú-ẹ̀dá-ìtàn nínu eré aláwàdà afìfẹ́hàn kan tí àkọ́lé rẹ̀ jẹ́ *Coup de foudre à Yaoundé*, tí olùdarí eré náà síì n ṣe Mason Ewing, ẹnití ó ti pàdánù ojú rẹ̀.

Yàtọ̀ sí ṣíṣe iṣẹ́ òṣèré àti afẹwàṣiṣẹ́, Mpondo tún maá n ṣiṣẹ́ aṣàpẹẹrẹ àwòrán.

## Àṣàyàn àwọn eré rẹ̀

* 2017 : *Le Coeur d’Adzaï* as Amanda
* 2018 : *Elles* as Samira (short film)
* 2018 : *Le Prince de Genève* as Raïssa (short film)
* 2018 : *Otage d’amour* as Sylvie (TV series)
* 2019 : *The Solo Girl* as Morelia (short film)
* 2019 : *La Parodie du Bonheur* as Maelle (short film)
* 2019 : *Coup de foudre à Yaoundé* as Rose Young
* 2020 : *Madame...Monsieur* (TV series)

## Àwọn ìtọ́kasí

## Àwọn ìtakùn Ìjásóde

*  at the Internet Movie Database
Ẹ̀ka:Àwọn ènìyàn alààyè
Ẹ̀ka:Àwọn ọjọ́ìbí ní 1992
Noufissa Benchehida

**Noufissa Benchehida** (tí wọ́n bí ní 23 Oṣù Kẹẹ̀wá Ọdún 1975) jẹ́ òṣèrébìnrin ọmọ orílẹ̀-èdè Mòrókò.

## Ìsẹ̀mí rẹ̀
Wọ́n bí Benchehida ní Mòrókò ní ọdún 1975. Ó fẹ́ràn eré sinimá láti ìgbà èwe rẹ̀. Ó kẹ́kọ̀ọ́ ní ilé-ìwé Cours Florent tí ó wà ní ìlú Paris. Benchehida gba oyè-ẹ̀kọ́ nínu ìmọ́ eré-ìtàgé láti ilé-ẹ̀kọ́ gíga Conservatory of Casablanca, bẹ́ẹ̀ ló sì tún lọ sí ilé-ẹ̀kọ́ Ecole supérieure d'hôtellerie et de tourisme à Montpellier.

Benchehida kó àkọ́kọ́ ipa fíìmù rẹ̀ ní ọdún 2004 nínu eré tí àkọ́lé rẹ̀ jẹ́ *Syriana* tí olùdarí rẹ̀ síì n ṣe Stephane Cagan. Ó di gbajúmọ̀ lẹ́hìn tí ó kó ipa Zineb Hejjami gẹ́gẹ́ bi ọlọ́pàá nínu eré tẹlifíṣọ̀nù tí àkọ́lé rẹ̀ jẹ́ *El kadia* ní ọdún 2006. Ó sọ di mímọ̀ wípé òun gbádùn kíkó ipa náà ṣùgbọ́n òun kò fẹ́ láti máa ṣe irúfẹ̀ ipa bẹ́ẹ̀ ní gbogbo ìgbà, àti pé òun fẹ́ láti kópa nínu àwọn eré oníjà. Bákan náà ní ọdún 2006, ó kópa nínu eré tẹlifíṣọ̀nù tí àkọ́lé rẹ̀ jẹ́ *Moulouk Attawaif*. Ní ọdún 2011, Benchehida kó ipa olú-ẹ̀dá-ìtàn nínu eré *Agadir Bombay*, gẹ́gẹ́ bi obìnrin kan tí ó n ṣe àgbàwí fún àwọn obìnrin ẹgbẹ́ rẹ̀. Myriam Bakir ló darí eré náà. Ní ọdún 2015, ó kópa nínu fíìmù *Aida*.

Ní ọdún 2016, Benchehida kópa nínu eré tí àkólẹ́ rẹ̀ jẹ́ *A la recherche du pouvoir perdu* ("Ṣíṣe àwárí agbára tí ó sọnù"), èyí tí Mohammed Ahed Bensouda darí. Iṣé takuntakun rẹ̀ nínu eré náà ló fun ńi àmì-ẹ̀yẹ ti Golden Sotigui níbi ayẹyẹ Sotigui Awards ti ọdún 2017. Benchehida tún gba àmì-ẹ̀yẹ òṣèrébìnrin tí ó dára jùlọ níbi ayẹyẹ  *Panafrican Film and Television Festival of Ouagadougou*.

Benchehida maá n sọ èdè Faransé, èdè Lárúbáwá àti èdè Gẹ̀ẹ́sì.

## Àṣàyàn àwọn eré rẹ̀

* 2004 : *Syriana*
* 2006 : *El kadia* (TV series)
* 2006 : *Moulouk Attawaif* (TV series)
* 2009 : *Elle*
* 2010 : *Scars* (short film)
* 2010 : *Une heure en enfer* (TV series)
* 2011 : *Agadir Bombay*
* 2013 : *Beb El Fella - Le Cinemonde*
* 2013 : *Appel Forcé*
* 2015 : *Aida*
* 2016 : *Massafat Mile Bihidayi*
* 2016 : *A la recherche du pouvoir perdu*
* 2018 : *Wala alik* (TV series)
* 2020 : *Alopsy* (short film)

## Àwọn ìtọ́kasí

## Àwọn ìtakùn Ìjásóde

*  at the Internet Movie Database
Ẹ̀ka:Àwọn ènìyàn alààyè
Ẹ̀ka:Àwọn ọjọ́ìbí ní 1975
Ẹ̀ka:Àwọn àyọkà aláìní ohun-inú Wikidata
Sheila Munyiva

**Sheila Munyiva** (tí wọ́n bí ní 27 Oṣù Kẹẹ̀ta Ọdún 1993) jẹ́ òṣèrébìnrin àti olùdarí eré ọmọ orílẹ̀-èdè Kẹ́nyà

## Ìsẹ̀mí rẹ̀
Wọ́n bí Munyiva ní ọdún 1993 ní Ìlú Nairobi. Ó maá n wo eré *Hannah Montana* lọ́pọ̀lọpọ̀ nígbà tí ó wà lọ́mọdé. Ó maá n ṣe àbẹ̀wó sí Ilẹ̀ọba Aṣọ̀kan lóòrèkóòrè nítorí wípé níbẹ̀ ni ìyá rẹ̀ n gbé. Munyiva kọ́ ẹ̀kọ́ láti jẹ́ òṣìṣẹ́ ìròyìn ní ìbẹ̀rẹ̀ ṣáájú kí ó tó ṣíjú sí ṣíṣe fíìmù. Lẹ́hìn ìparí ẹ̀kọ́ rẹ̀, ó tún bẹ̀rẹ̀ sí ní lọ sí àwọn ìdánilẹ́kọ̀ọ́ kan láti lẹ̀ túnbọ̀ dára si gẹ́gẹ́ bi ònkọ̀tàn.

Ní ọdún 2018, Munyiva kó ipa Ziki nínu eré *[[Rafiki]]*. Eré náà dá lóri ìwé-ìtàn kan tí Monica Arac de Nyeko kọ tí àkọ́lé rẹ̀ jẹ́ *Jambula Tree,* tó síì n ṣàlàyé ìfẹ́ tí ó n bẹ láàrin àwọn ọ̀dọ́mọbìnrin méjì kan ní ìlú tí ìbálòpọ̀ ẹlẹ́yà kan náà ti jẹ́ èèwọ̀. Ní ìbẹ̀rẹ̀, Munyiva ṣeyèméjì láti kó ipa náà títí ọ̀rẹ́ rẹ̀ kan fi gbàá níyànjú tó sì ń jẹ́ kó mọ rírì ìdí tó fi gbọ́dọ̀ ṣe ipa náà. Wọ́n gbẹ́sẹ̀ lé fíìmù náà ní ìlú Kẹ́nyà nígbà tó ṣe wípé òfin kò fàyè gba ìbálòpọ̀ obìnrin sóbìnrin tàbí ọkùnrin sọ́kùnrin. *Rafiki* ni àkọ́kọ́ fíìmù ilẹ́ Kẹ́nyà tí yóó jẹ̀ẹ́ wíwò níbi ayẹyẹ *Cannes Film Festival*. Ann Hornaday gbóríyìn fún Munyiva àti akẹgbẹ́ rẹ̀ Samantha Mugatsia fún ipa wọn nínu eré náà. Wọ́n yan Munyiva fún àmì-ẹ̀yẹ òṣèré tí ó dára jùlọ níbi ayẹyẹ *Africa Movie Academy Awards*.

Ní ọdún 2019, Munyiva kó ipa Anna gẹ́gẹ́ bi òṣìṣẹ́ oníwòsàn kan nínu eré tẹlifíṣọ̀nù tí àkọ́lé rẹ̀ jẹ́ *Country Queen.* Ní Oṣù Keèje ọdún 2019, Munyiva ṣe àkọ́kọ́ ipa rẹ̀ lórí ìpele nínu eré tí àkọ́lé rẹ̀ jẹ́ *Sarafina!*. Ó ti darí ọ̀pọ̀lọpọ̀ àwọn ìkéde àti ìpolówó ọjà ní orílẹ̀-èdè Kẹ́nyà, ó síì n ṣiṣẹ́ láti gbé eré oníṣókí kan jáde tí ó pe àkọ́lé rẹ̀ ní *Ngao*, èyí tí ó dá lóri àwọn ìrírí ìgbà èwe rẹ̀.

## Àṣàyàn àwọn eré rẹ̀

* 2018: *[[Rafiki]]* as Ziki Okemi
* 2018: *L'invité* (TV series)
* 2019: *Country Queen* as Anna (TV series)

## Àwọn ìtọ́kasí

## Àwọn ìtakùn Ìjásóde

*  at the Internet Movie Database
Ẹ̀ka:Àwọn ènìyàn alààyè
Ẹ̀ka:Àwọn ọjọ́ìbí ní 1993
Ẹ̀ka:Àwọn àyọkà aláìní ohun-inú Wikidata